b"\n_START_ARTICLE_\nJanko Coti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kamnoseka Jo\xc5\xbeefa in gospodinje Jo\xc5\xbeefe Coti\xc4\x8d, rojene Lukman, v Sovodnjah (it.| Savogna d' Isonzo) pri Gorici. V Gorici se je izu\xc4\x8dil za peka. V za\xc4\x8detku 2. svetovne vojne je bil vpoklican v italijansko vojsko. Slu\xc5\xbeil je v sanetietni \xc4\x8deti v Severni Afriki in \xc4\x8crni gori. Po kapitulaciji Italije septembra 1943 se je pridru\xc5\xbeil partizanom; po bojih na Gori\xc5\xa1ki fronti je bil v Kosovelovi brigadi, Ju\xc5\xbenoprimorskem odredu in Bazovi\xc5\xa1ki brigadi in s partizani 1. maja 1945 vkorakal v osvobojeno Gorico. Lata 1947 je v rojstnem kraju odprl pekarno, ki je postala trdno podjetje in s pekovskimi izdelki zalagala \xc5\xa1ir\xc5\xa1o okolico Gorice._NEWLINE_Takoj po kon\xc4\x8dani vojni se je v rojstnem kraju vklju\xc4\x8dil v politi\xc4\x8dno delo. Bil je tajnik krajevne organizacije Komunisti\xc4\x8dne partije Slovenije in tajnik krajevne organizacije Osvobodilne fronte. Na listi Ob\xc4\x8dinske enotnosti je bil na prvih volitvah leta 1951 izvoljen v sovodenjski ob\xc4\x8dinski svet, v katerem je kot odbornik in pod\xc5\xbeupan deloval vse do leta 1980. Vsestransko aktiven je bil tudi na kulturnem prosvetnem podro\xc4\x8dju. Med drugim je bil: soustanovitelj in ve\xc4\x8d let predsednik Prosvetnega dru\xc5\xa1tva Sovodnje, predsednik odbora za gradnjo Kulturnega doma, pobudnik za ustanovitev \xc5\xa1portnega dru\xc5\xa1tva Sovodnje, kateremu predsednik je bil 10 let, pobudnik ustanovitve Glasbene matice v Sovodnjah ter ustanovni \xc4\x8dlan Slovenske kulturno-gospodarske zveze za Gori\xc5\xa1ko."